次韵送毛正仲太博赴召
作者：朱長文
朝代：宋

paragraphs: 馬周起布衣，一日見紫宸。
獻言中機會，數歲持衡鈞。
嘆息慕前哲，誰能繼清塵。
毛公東南美，迥掩竹箭珍。
高才與精識，卓爾出天真。
論政明得失，談兵到幾神。
天戈討梅山，婉畫昔已伸。
一官遇賢守，相與康吳民。
孰云芙蓉幕，久卧五色麟。
聖君馭羣材，功業圖日新。
旌麾頗牧用，帷幄良平臻。
奇士求即至，當世有偉人。
君今赴明詔，亨會在此辰。
夕發碧江外，秋過清汴津。
彤庭敞神麗，文陛高嶙峋。
良籌上意合，深策廟謨親。
功名立少壯，富貴將迫身。
我亦有志者，卧疾松陵濱。
耰鋤代長鋏，韋带比華紳。
高懷未遐棄，荒徑枉朱輪。
纚纚聽君語，懦夫氣益振。
病騮觀逸驥，舉首嘶鳴頻。
尚期居要路，迴光及幽淪。